Revolution Cultural

Le Revolution Cultural, formalmente cognoscite como le Grande Revolution Cultural Proletari, esseva un movimento sociopolitic in le Republica Popular de China (RPC). Illo esseva lanciate per le presidente del Partito Communista Chinese (PCC), Mao Zedong, in 1966 e durava usque a su morte in 1976. Su intention declarate esseva preservar le socialismo chinese per purgar le elementos remanente capitalista e traditional del societate chinese.

In maio 1966, Mao lanceava le Revolution e diceva que elementos capitalista habeva infiltrate le governamento e le societate con le objectivo de restaurar le capitalismo. Mao appellava le juvenes a "bombardar le quartiero general" e proclamava que "rebelar es justificate". Multe juvenes, principalmente studentes, respondeva per formar gruppos de Guardas Rubie in tote le pais. Le Quotationes del Presidente Mao Zedong deveniva reverite in su culto del personalitate. In 1967, le radicales comenciava a prender le poter del governamentos local e del brancas del partito, establiente nove comitates revolutionari in lor loco e dismembrante le systemas de securitate public, procuratorio e judiciari. Le "Gruppo de Quatro" deveniva influente in 1972 e manteneva le poter usque al morte de Mao in 1976.

Le Revolution Cultural esseva characterisate per violentia e chaos in tote le societate chinese. Le estimationes del numero de mortos varia amplemente, typicamente inter 1 e 2 milliones, includente un massacre in Guangxi que includeva actos de cannibalismo, assi como massacres in Beijing, Mongolia Interior, Guangdong, Yunnan e Hunan.https://www.sciencespo.fr/mass-violence-war-massacre-resistance/en/document/chronology-mass-killings-during-chinese-cultural-revolution-1966-1976.htmlhttps://web.archive.org/web/20181223052419/http://ywang.uchicago.edu:80/history/docs/2001_03_05.pdf Le Guardas Rubie cercava a "destruer le Quatro Ancianitates" (ideas vetule, cultura vetule, costumes vetule e habitos vetule), que sovente prendeva le forma de destruction de artefactos historic e de sitos cultural e religiose. Multe homines, includente intellectuales e scientistas, esseva persequite pro esser membros del "Cinque Categorias Nigre". Le scholas e universitates del pais esseva claudite, e le Examen National de Ingresso al Collegio esseva cancellate. Juvenes de areas urban esseva relocate sub le "Movimento de Ir al Campania".

In decembre 1978, Deng Xiaoping deveniva le nove capite supreme de China, reimplaciante le successor de Mao, Hua Guofeng. Deng e su alliatos introduceva le programma "Boluan Fanzheng" (rectificar le errores e restaurar le ordine) e initiava reformas economic e politic, que gradualmente disfaceva le ideologia del Revolution Cultural. In 1981, le Partito Communista publicamente recognosceva numerose fallimentos del Revolution Cultural. Pro su vaste scopo e impacto social, illo es sovente cognoscite como le "dece annos de chaos" (十年动乱; shí nián dòngluàn) o "dece annos de devastation" (十年浩劫; shí nián hàojié).

 Referentias 
Categoria:Historia de China
Categoria:Communismo